FI Euroopan unionin virallinen lehti C 350/24

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 350/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”MELOA DE SANTA MARIA — AÇORES”

EY-nro: PT-PGI-0005-01124 – 1.7.2013

SMM ( X ) SAN ( )

1. Nimi

Meloa de Santa Maria — Açores

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Meloa de Santa Maria — Açores on Cucumis melo L. -lajiin kuuluva verkkopintainen cantaloupemeloni.

Hedelmän muoto vaihtelee pyöreästä soikeaan, ja sillä on erityisen verkkopintainen kuori, joka on raakana vihertävä ja muuttuu kypsyessään vihertävän keltaiseksi; oranssinvärinen hedelmäliha on pehmeää, tuoksuvaa ja maistuu kypsänä makealta ja mehukkaalta.

Tuotteen fysikaalis-kemialliset ja ravitsemukselliset ominaisuudet esitetään jäljempänä olevissa taulukoissa:

Parametri Keskimääräinen arvo Vähimmäisarvo Enimmäisarvo Vesipitoisuus (g/%) 88,11–89,03 86,63 91,10 pH 6,26–6,37 5,37 6,66 Raakaproteiini (g/%) 0,67–0,83 0,5 1,1 Pelkistävät sokerit (g/%) 3,67–3,78 3 6 Kokonaissokerit (g/%) 8,33–9,56 6 11 Askorbiinihappo (mg/100 g) 0,17–0,23 0,1 0,4





Parametri Keskimääräinen arvo Yksikkö Vähimmäisarvo Enimmäisarvo Natrium 41 mg Na/% 25,9 57,1 Kalium 426,5 mg K/% 323,6 516,6 Kalsium 67,3 mg Ca/% 46,0 109,2 Magnesium 90,6 mg Mg/% 71,9 123,3 Liukeneva rauta < 0,1 mg Fe/% — < 0,1 Kokonaisrauta < 0,1 mg Fe/% — < 0,1 C-vitamiini 104,8 mg C-vit./% 64,21 165,8

Meloa de Santa Maria – Açores on tarkoitus kuluttaa tuoreena ja myydä kokonaisena. Hedelmät luokitellaan halkaisijan ja painon mukaan, ja vain halkaisijaltaan yli 10 senttimetrin ja painoltaan 600–1 400 gramman kokoiset hedelmät hyväksytään (600–799 grammaa, koko II; 800–1 400 grammaa, koko I).

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Meloa de Santa Maria — Açores on kasvatettava, korjattava ja valikoitava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Meloa de Santa Maria — Açores pakataan joko yksittäin tai ryhmässä yhteen kerrokseen. Kunkin pakkauksen sisällön on oltava yhtenäinen, ja pakkaus saa sisältää vain samaa alkuperää (maatila) ja lajiketta olevia, samankokoisia ja yhtä kypsiä hedelmiä. Näkyvillä olevan hedelmän on edustettava kaikkia pakkauksen hedelmiä.

3.7 Merkintöjä koskevat erityiset säännöt

Lakisääteisten tietojen lisäksi kaikissa pakkauksissa on oltava seuraavat tiedot:

Maininta ”Meloa de Santa Maria — Açores Indicação Geográfica Protegida (IGP)”.

Tuotteen tunnus.

Yhteisön tunnus.

Tarkastusmerkki (jonka avulla tarkastuslaitos voidaan tunnistaa ja tuote voidaan jäljittää pakollisen koodijärjestelmän kautta).

Kaikissa hedelmissä on oltava niiden esillepanosta riippumatta tuotteen tunnus ja tarkastusmerkki.

Tuotteen tunnus:

Edellä esitetyn tunnuksen vakioversion, jossa on värillinen kuva valkoisella pohjalla, lisäksi voidaan käyttää seuraavia variaatioita: värillinen kuva mustalla pohjalla, harmaasävyinen kuva valkoisella pohjalla ja mustavalkoinen kuva (positiivi tai negatiivi).

4. Maantieteellisen alueen tarkka rajaus

Yksilöity maantieteellinen alue sisältää kaikki Azorien saariryhmään kuuluvan Santa Marian saaren kunnat.

5. Yhteys maantieteelliseen alkuperään

5.1 Maantieteellisen alueen erityisyys

Santa Maria on ainoa Azorien saariryhmän saari, jossa on muilla saarilla havaittujen vulkaanisten muodostumien lisäksi sedimenttiperäisiä (kalkkikivi) alueita. Saaren erityisyys liittyy siten yksinomaan sen maaperään: maa on savipitoista, ja siinä on runsaasti kaliumia, kalsiumia ja magnesiumia sekä kaikkia muita hivenaineita; orgaanisen aineksen pitoisuus on korkea ja pH-arvo neutraali.

Saari sijaitsee saariryhmän kaakkoisosassa ja on pinnanmuodoiltaan matala, minkä vuoksi Santa Marialla on muita saaria alhaisempi kosteuspitoisuus. Ilmasto on kuiva ja leuto, talven (14 °C) ja kesän (22 °C) keskilämpötilojen välillä on vähän vaihtelua ja vuotuinen keskilämpötila on 10–20 celsiusastetta. Ilman suhteellisen kosteuden perusteella ilmaston katsotaan olevan kostea (vuotuinen ilman suhteellinen kosteus klo 9.00 keskimäärin 75–90 prosenttia). Sademäärältään saari luokitellaan kohtalaisen sateisesta sateiseksi (vuotuinen sademäärä keskimäärin 500–2 000 millimetriä) alueesta riippuen. Tiivistettynä voidaan todeta, että Santa Marian erottaa muista Azorien saariryhmän saarista sen poikkeukselliset ilmasto-olot, jotka johtuvat saaren sijainnista, koosta, pinnanmuodoista ja vuoristoista.

Ilmasto sekä monipuolinen maaperä ja korkeuserot antavat yhdessä saaren maataloustuotannolle poikkeuksellisia erityispiirteitä, jotka erottavat Meloa de Santa Maria — Açores -tuotteen muista meloneista. Toisen tärkeän tekijän muodostavat tuottajien viljelytuntemus ja käytössä olevat tekniikat, kuten rehukasvien jäännösten sekoittaminen maaperään, muotoonleikkaus, hedelmän täydellisen kypsyysasteen määrittäminen, oikea kastelu ja hedelmien tarkka valikointi. Tuloksena syntyy tuote, joka voidaan makunsa, koostumuksensa ja tuoksunsa perusteella erottaa muista meloneista ja jonka kuluttajat muualla Azoreilla ja Portugalin mantereella tunnistavat laajalti.

Melonit tunnetaan paikallisesta mausta, ja tämä ominaispiirre on tunnustettu siitä lähtien, kun meloneja alettiin saarella viljellä, kuten Gaspar Frutuoso totesi vuonna 1570: ”… meloneja on runsaasti, ne ovat parhaita mitä saarilta saa, ja niistä jokainen, huonoinkin yksilö, maistuu herkulliselta…”. Tänä päivänä saari tunnetaan edelleen hedelmäntuotannostaan ja on ”kuuluisa meloneistaan” (Guido de Monterey, 1981, s. 47).

5.2 Tuotteen erityisyys

Meloa de Santa Maria — Açores voidaan erottaa samaan luokkaan kuuluvista, muualla tuotetuista hedelmistä sen fyysisten, kemiallisten ja aistinvaraisten ominaisuuksien perusteella. Santa Marian saarella kasvatetuille lajikkeille hyvin ominaisia aistinvaraisia ominaisuuksia ovat pehmeä, oranssi hedelmäliha ja kypsän hedelmän makea, mehukas maku. Hedelmä voidaan tunnistaa välittömästi sen tuoksusta, joka syntyy haihtuvien happojen vapautuessa.

Edellä 3.2 kohdassa luetelluista ravitsemuksellisista ominaisuuksista tärkeimpiä ovat C-vitamiinin korkea pitoisuus verrattuna tavanomaisiin meloneihin sekä kivennäisaineiden, kuten kaliumin, magnesiumin ja kalsiumin, korkea pitoisuus. Meloa de Santa Maria — Açores -tuotteella on tavanomaisiin meloneihin verrattuna keskimääräistä korkeammat energia-arvot. Tuote sisältää myös keskimääräistä enemmän proteiinia, rasvaa ja hiilihydraattia. Kuituarvot ovat tavanomaisia meloneja alhaisemmat.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Uudisasukkaat alkoivat kasvattaa meloneja viljelykasvina Santa Marian saarella noin 1500-luvulla, minkä jälkeen niitä kasvatettiin puutarhoissa. Adriano Ferreira (1996, s. 88) kirjoittaa alueellisesta tuotannosta aikana, jolloin saaren pääasialliset maataloustuotteet olivat viini ja bataatti; hän kuvaa alueen ja sen kansan historiaa ja toteaa, että ”Santa Maria tunnettiin herkullisista meloneistaan, joita vietiin muihin saariin. Lisäksi voidaan todeta, että saaren hedelmät olivat aina hyvälaatuisia, vaikka tuotanto oli pienimuotoista.”

Myöhemmin 1970-luvulla amerikkalaiset siirtolaiset alkoivat tuottaa melonin risteymiä. Paikalliset kasvattajat havaitsivat pian, että nämä uudet lajikkeet kasvoivat erittäin hyvin, ne tuottivat laadukkaita hedelmiä ja niillä oli lisäksi erinomainen kaupallinen potentiaali, joten niiden tuotantoa kasvatettiin vähitellen. Lähes kahden vuosikymmenen ajan keskityttiin löytämään melonilajike, joka sopeutuisi parhaiten Santa Marian maaperään ja ilmastoon ja täyttäisi saariryhmän kysynnän. Valinnassa päädyttiin verkkopintaisiin cantaloupelajikkeisiin.

Meloa de Santa Maria — Açores -tuotteen erityispiirteet – rosoinen kuori, mehukas, oranssi hedelmäliha, makea maku ja tuoksu – ovat peräisin saaren maaperästä ja ilmastosta sekä paikallisista tuotantomenetelmistä. Hedelmien kypsyessä syntyvät haihtuvat hapot, jotka antavat hedelmälle ominaisen tuoksun, sekä paikallisen maaperän erityisominaisuudet – kaliumin, magnesiumin, kalsiumin ja muiden hivenaineiden korkea pitoisuus – ovat tekijöitä, jotka saavat aikaan 3.2 ja 5.2 kohdassa kuvatut tuotteen fysikaalis-kemialliset sekä ravitsemukselliset ominaisuudet.

Lisäksi tuottajien hedelmäntuntemus ja tuotantomenetelmä ovat merkittäviä tekijöitä; esimerkiksi Santa Marian maaperän hedelmällisyyttä parannetaan luonnollisella ja ainutlaatuisella tavalla sekoittamalla siihen rehukasvien jäännöksiä – Outonos (härkäpavut/keltalupiini). Kasvin kehityksen kannalta muotoonleikkaus, jota ei perinteisesti tehdä tavanomaisille meloneille, on tärkeää Meloa de Santa Maria — Açores -tuotteelle. Meloa de Santa Maria — Açores on hyvin altis juurilaholle, minkä vuoksi kastelun vähentäminen korjuun aikana parantaa hedelmien laatua. Tuotantotekniikat, kypsyysaste, koon mukaan lajittelu ja hedelmien valikointi käsin korjuun yhteydessä saavat aikaan tuotteen, joka erottuu fyysisiltä ja kemiallisilta erityispiirteiltään muualla Euroopassa kasvatetuista vastaavista meloneista.

Meloa de Santa Maria — Açores -tuotteella on vakiintuneet perinteet, se on hyvin suosittu ja pidetty niiden kuluttajien keskuudessa, jotka osaavat erottaa sen muualla kasvatetuista meloneista ulkonäön ja maun perusteella. Alun perin sitä myytiin vain paikallisilla markkinoilla. Tuotteen hyvä maine johti kuitenkin keskeisten kaupallisten toimijoiden kysynnän kasvuun São Miguelin naapurisaarella, minkä vuoksi hedelmätuotannon määrää oli kannattavaa lisätä ja laatua parantaa. Nykyään kyseessä on erilainen ja erityislaatuinen tuote, jolla on läheinen yhteys maantieteelliseen tuotantoalueeseen eli Azorien saariryhmään kuuluvaan Santa Marian saareen.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (3))

http://www.dgadr.mamaot.pt/images/docs/val/dop_igp_etg/Valor/doc/CE_MeloaStaMaria.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.